
FORORD

Politikk kan være interessant og givende, det kan være tungt og trist, og det kan være vanskelig. I verste fall er det bråk og krangling, og det skjer gjerne i nye, små og ikke ennå helt etablerte partier.

I Industri- og Næringspartiet bygget det seg opp uenigheter av et kaliber norsk politikk ikke har sett tidligere, godt utspilt i all offentlighet, gjennom sosiale media og avisoppslag. Mange hadde et etternavn som begynte på H. (Vær oppmerksom!) Det ble konfliktene som frontet partiet, mer enn den gode politikken. Hva konfliktene har handlet om og hvor konfliktlinjene har gått, har imidlertid vært vanskelig for utenforstående å fange opp.

Det er ikke unikt at et parti opplever uheldig omgang med media, eller må fronte vanskelige situasjoner. I norsk politikk har vi tidvis hatt begge deler, men det har gjerne handlet om én og én sak, og det har vært noenlunde likelig fordelt for partier som har hatt sete på Stortinget. Man kan mene hva man vil om saker og konflikter, men hendelsene i INP kan bidra med læring om mulige snublesteiner som bør unngås i fremtidige prosesser ved etablering av nye partier.

Historien om INP inneholdt til en viss grad også felles frustrasjon over NAV-systemet i Norge. Denne boken gir et relevant og samfunnsnært bilde av historien til en arbeidsfør person som ble syk på jobb. Vi følger hans vei gjennom NAV-systemet og til han hjelper andre som opplever samme situasjon. Ved å delta politisk kunne han bidra til å endre viktige deler av samfunnet for den som faller utenfor den etablerte normen. NAV er dessverre kjent som et system der man helst bør være frisk for å være syk, om man skal ha krefter til å følge opp sin egen sak. Etaten er blitt så stor og uoversiktlig at alt oppleves som enten svart eller hvitt. System og regelverk innenfor NAV fremstår ofte som rigid, med begrensede muligheter for individuelle vurderinger eller nyanserte tilpasninger.

Denne boken er skapt for å gi en sammenheng i en rekke hendelser som hver for seg ikke alltid ga mening da de ble frontet i media. Teksten baserer seg på tidligere offentliggjorte publiseringer og trekker med andre ord på et bredt spekter av eksisterende kilder. Disse er for ordens skyld samlet i referanselister etter hver del. Fordi informasjonen har vært offentliggjort tidligere, er involverte aktører navngitt, med unntak av personer som tidligere har kommet med trusler om rettsforfølgning.

Den oppmerksomme leser utfordres til å lese mellom linjene for å få en fullstendig forståelse av alle hendelsene.

-Susan Marks – juli 2025

